
Αθήνα, 25 Σεπτεμβρίου 2015

ΔΕΛΤΙΟ ΤΥΠΟΥ

Το Ινστιτούτο Εκπαιδευτικής Πολιτικής (ΙΕΠ) σε συνεργασία με την Ανωτάτη Σχολή Καλών Τεχνών (ΑΣΚΤ) και τη Στέγη Γραμμάτων & Τεχνών του Ιδρύματος Ωνάση συνδιοργανώνουν Διεθνές Συνέδριο με θέμα: «Τέχνη & Εκπαίδευση: Διδακτικές και Παιδαγωγικές προσεγγίσεις στο Σχολείο του 21ου αιώνα». Το συνέδριο θα πραγματοποιηθεί την Παρασκευή 2, το Σάββατο 3 και την Κυριακή 4 Οκτωβρίου 2015, στο κτήριο της Στέγης Γραμμάτων & Τεχνών (Λεωφόρος Συγγρού 107) με τη συμμετοχή διακεκριμένων Ελλήνων και ξένων επιστημόνων. Η έναρξη του συνεδρίου θα γίνει την Παρασκευή 2 Οκτωβρίου 2015, στις 18:00. 
Στόχος του Συνεδρίου είναι η παρουσίαση σύγχρονων παιδαγωγικών προτάσεων, απόψεων και κατευθύνσεων για τη δυναμική σχέση Τέχνης και Σχολείου, καθώς και η ανάπτυξη ενός ουσιαστικού διαλόγου μεταξύ λειτουργών και στελεχών της εκπαίδευσης, καλλιτεχνών, ειδικών παιδαγωγών-επιστημόνων αλλά και ερευνητών-διδασκόντων από τον χώρο των Τεχνών και της Ανώτατης Εκπαίδευσης. 
Η συμμετοχή στο συνέδριο είναι δωρεάν. Παράλληλα με τις θεωρητικές εισηγήσεις και την παρουσίαση εκπαιδευτικών προγραμμάτων, θα πραγματοποιηθούν βιωματικά εργαστήρια με αντικείμενο το ρόλο που μπορούν να διαδραματίσουν οι διάφορες μορφές της Τέχνης (εικαστικά, χορός, μουσική, θέατρο κ.λπ.) στο σύγχρονο σχολείο. Η παρακολούθηση των συζητήσεων στη Μικρή Σκηνή (5ος όροφος) και στην Αίθουσα Χορού (4ος όροφος) έχουν ελεύθερη είσοδο με σειρά προτεραιότητας. Για συμμετοχή στα εργαστήρια που θα πραγματοποιηθούν στην Αίθουσα Χορού και στο Εργαστήριο Εκπαιδευτικών που βρίσκονται στο 4ο όροφο, απαραίτητη είναι η προσκόμιση δωρεάν δελτίων εισόδου. Η διανομή των δελτίων εισόδου για τα εργαστήρια ξεκινά δύο ώρες νωρίτερα από την έναρξη του κάθε εργαστηρίου. 

Στο τέλος του συνεδρίου θα δοθούν βεβαιώσεις συμμετοχής.
Για την εξέλιξη των διαδικασιών και για το πρόγραμμα του συνεδρίου μπορείτε να ενημερώνεσθε από την επίσημη ιστοσελίδα του ΙΕΠ: www.iep.edu.gr

